বছর শেষ। রাত ১২টা বাজলেই শুরু হয়ে যাবে ২০১৯ সাল। সে তো সবাই জানে। তবু রাজ্য সরকার নতুন করে জানাতে চায় রাজ্যবাসীকে। সোমবার রাত ১২টা বাজলেই গোটা বাংলায় বেজে উঠবে সাইরেন।
না, এমন কোনও নজির নেই রাজ্যে। এর আগে অনেক উৎসবই উপহার পেয়েছে বাংলা। দিয়েছেন মুখ্যমন্ত্রী মমতা বন্দ্যোপাধ্যায়। ‘মাটি-উৎসব’ থেকে ‘আহারে বাংলা’ নানা নামে নানা উৎসবে এখন মজেছে বাঙালি। কলকাতার দুর্গাপুজো পেয়েছে ‘কার্নিভ্যাল’।
কলকাতার বড়দিন পালনে নতুন মজা এনে দিয়েছেন তিনি। এত আলো আগে দেখেনি পার্ক স্ট্রিট। সেই আলো দিন দিন পার্ক স্ট্রিট ছাড়িয়ে এগোচ্ছে। বছরের শেষটা আলোয় আলোয় ভেসে যাচ্ছে কলকাতা। এবার আলোর বদলে শব্দকে বেছে নিলেন মুখ্যমন্ত্রী। তিনি নিজেই জানিয়েছেন— ২০১৮ আর ২০১৯ এর মিলনের সময়ে সাইরেন বাজাবে সরকার। গোটা রাজ্য জানতে পারবে নতুন বছর এল।
নবান্ন সূত্রে জানা গিয়েছে, মুখ্যমন্ত্রীর ইচ্ছা মতো ইতিমধ্যেই ব্যবস্থা করা হয়ে গিয়েছে। নির্দেশ চলে গিয়েছে জেলায় জেলায়। কারাগার থেকে কারখানা, থানা যেখানে যেখানে সাইরেন বাজানোর ব্যবস্থা রয়েছে সর্বত্র এক সঙ্গে বেজে উঠবে সাইরেন। অপেক্ষা করুন। ঠিক রাত ১২টায়।